1“Ammak ida ken kakabsat, denggenyo kadi ti panangipalawagko iti kalintegak!” 2Idi mangngegda nga agsasao iti Hebreo, ad-adda a nagulimekda. Intuloy ni Pablo: 3“Judioak a nayanak idiay Tarso iti Cilicia, ngem dimmakkelak ditoy Jerusalem a kas adalan ni Gamaliel. Nainget ti pannakaisurok iti pannursuro ti Linteg dagiti kapuonantayo. Napasnekak met nga agserserbi iti Dios a kas kadakayo nga adda ditoy ita nga aldaw. 4Indadanes ken pinapatayko dagiti sumursurot iti daytoy a Dalan. Pinatiliw ken pinaibaludko ida—lallaki man wenno babbai. 5Mapaneknekan ti Kangatoan a Padi ken dagiti kamkameng ti Sanhedrin a pudno ti ibagbagak. Inikkandak pay ngarud idi iti sursurat nga agpaay kadagiti kakabsat a Judio idiay Damasco, ket napanak sadiay a mangtiliw kadagitoy a tattao ken mangyeg kadakuada a sikakawar ditoy Jerusalem tapno madusada.” 6“Idi dandaniakon makadanon idiay Damasco, iti agarup tengnga ti aldaw, pagammoan ta adda naraniag a lawag a naggapu’t langit a nangsilnag kaniak ken ti aglawlawko. 7Napasagak iti daga ket nangngegko ti maysa a timek a nagkuna kaniak, ‘Saulo, Saulo! Apay nga idadanesnak?’ 8“‘Siasinoka, Apo?’ sinaludsodko. “‘Siak ni Jesus a taga-Nazaret nga idaddadanesmo!’ insungbatna. 9“Nakita dagiti lallaki a kinakuyogko ti lawag ngem dida mangngeg ti timek ti makisasao kaniak. 10‘Ania ti aramidek, Apo?’ sinaludsodko. “Kinuna ti Apo kaniak, ‘Tumakderka, ket inka idiay Damasco a pakaibagaanto ti amin nga intuding ti Dios nga aramidem.’ 11“Diak makakita gapu iti makasisirap a lawag, ket kinibindak dagiti kakaduak nga inturong idiay Damasco. 12“Adda lalaki sadiay nga agnagan Ananias. Napasnek a mangan-annurot iti Lintegtayo ken raraemen dagiti amin a Judio nga agnanaed iti dayta a siudad. 13Immay iti ayanko sa nagtakder iti abayko ket kinunana, ‘Kabsat a Saulo, makakitaka manen!’ “Iti dayta met la a kanito, nagsubli ti panagkitak ket minatmatak ni Ananias. 14“‘Pinilinaka ti Dios dagiti kapuonantayo,’ kinunana, ‘tapno maammoam ti pagayatanna, tapno makitam ti nalinteg nga Adipenna ken tapno mangngegmo ti mismo a timekna. 15Ta sikanto ti saksina a mangipakaammo kadagiti amin a tattao iti nakita ken nangngegmo. 16Ket ita, ania pay la ti urayem? Tumakderka. Awagam ti naganna ket pabuniaganka ken dawatem ti pannakapakawan dagiti basbasolmo.’” 17“Nagsubliak ditoy Jerusalem. Bayat ti panagkarkararagko idiay Templo, adda parmata a nakitak. 18Nagparang idi ti Apo ket kinunana, ‘Darasem! Pumanawka a dagus ditoy Jerusalem; saan nga awaten dagiti tattao ditoy ti pammaneknekmo maipapan kaniak.’ 19“‘Apo,’ insungbatko, ‘ammoda unay a sinerrekko ti amin a sinagoga ket tiniliw ken kinabkabilko dagiti mamati kenka. 20Idi mapapatay ni Esteban a saksim, addaak a mismo sadiay. Immanamongak iti pannakapapatayna ket inaywanak ti pagan-anay dagiti nangpapatay kenkuana.’ 21“‘Inka,’ kinuna ti Apo kaniak, ‘ta ibaonka kadagiti Hentil.’” 22Nagdengngeg dagiti tattao ken ni Pablo agingga iti nasaona daytoy. Ngem nagririawda a nakangngeg iti imbagana. “Patayen ti kasta a tao!” kinunkunada. “Saan a rumbeng nga agbiag!” 23Nagiikkisda ket inwagwagisda dagiti kagayda sada nagiwarsi iti tapok iti ngato. 24Binilin ti komandante dagiti soldadona nga ipanda ni Pablo iti kuartel, ket saplitenda tapno ammoenda no apay a kasta la unay ti panangririaw dagiti Judio kenkuana. 25Ngem idi mapungo tapno saplitenda, kinuna ni Pablo iti nakatakder a kapitan sadiay, “Ipalubos aya ti linteg a masaplit ti maysa nga umili ti Roma a di pay nausig?” 26Idi mangngeg ti kapitan daytoy, napan iti komandante ket sinaludsodna, “Ammom kadi no ania daytoy ar-aramidem? Umili ti Roma dayta a tao!” 27Inasitgan ti komandante ni Pablo ket sinaludsodna, “Pudno kadi a maysaka nga umili ti Roma?” “Wen,” insungbat ni Pablo. 28Kinuna ti komandante, “Adu ti nagastok iti panagbalinko nga umili ti Roma.” “Ngem siak, nayanakak nga umili ti Roma,” insungbat ni Pablo. 29Dagus a pimmanaw dagiti lallaki a mangimbestigar koma ken ni Pablo. Nagbuteng met ti komandante ta pinakawaranna ni Pablo idinto nga umili met gayam ti Roma. 30Kayat ti komandante a maammoan ti pudpudno a pangidaruman dagiti Judio ken ni Pablo. Iti sumuno nga aldaw, pinaikkatna ti kawar ni Pablo. Pinagtataripnongna dagiti panguloen a papadi ken ti entero a Sanhedrin. Kalpasanna, innalana ni Pablo sana pinagtakder iti sangoananda.
ilo_Latn